Hugo comes Viennensis, dominus Paigneii, viris venerabilibus et discretis decano et capitulo Lugdunensi salutem in Domino. Reverendus in Christo pater et dominus ac consanguineus noster germanus karissimus G[irardus], miseratione divina Eduensis episcopus, nobis significavit, quod vos ipsum jure suo quod habet et habere debet et predecessores sui hactenus habuerunt in ecclesia Lugdunensi, sede vacante, et a tempore quod non extat memoria, ex consuetudine approbata, usque ad hec tempora inconcusse et inviolabiliter observata, gaudere sive uti non permittitis, nunc ipsum impeditis ac perturbatis quominus uti libere valeat jure suo, videlicet anministratione spiritualium et temporalium in archiepiscopatu et dyocesi Lugdunensi, propter quod moveri cogimur, et non immerito, quamplurimum ammirari, maxime cum non videamus nec per consilium sapientum modo aliquo intelligere valeamus rationem aliquam quare jus suum eidem impedire debeatis secundum consuetudinem inter Eduensem et Lugdunensem ecclesias, ut dictum est, hactenus observatam. Preterea videtur quod istud, quod tempore predecessorum qui pro tempore fuerunt episcopi Eduenses nunquam factum extitit, modo de novo fiat in nostrum et domini ac consanguinei nostri predicti ac amicorum nostrorum vituperium et contemptum, ac eciam in ecclesie Eduensis, cujus jura tenemur tanquam nostra propria defendere et tueri, tum propter ipsam ecclesiam, tum propter reverenciam et amorem domini et consanguinei nostri karissimi supradicti, grave prejudicium et gravamen, quod nullo modo sustinere possumus quin festinum consilium apponamus: quocirca discretionem vestram requirimus et rogamus quatinus super memorato negocio vos taliter habeatis vestrum propositum tanquam boni et discreti viri commutantes in melius quod nos, qui vestri fuimus usque nunc, vobis remaneamus in antea forcius obligati, tantum inde facientes ne vobis et nobis qui in dicto negocio vobis ascribimus tantum honus dari possit, materia sive occasio attemptandi majora, voluntatem vestram nobis per litteras rescribentes. Datum die martis post festum beatorum apostolorum Petri et Pauli, anno Domini Mº CCº Lº septimo. Redde litteras.